ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

\_ մայիսի 2021 թվականի № - Լ

«ՏԵՂԱԿԱՆ ՀԱՆՐԱՔՎԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ՎԵՐԱ­ԲԵՐ­ՅԱԼ ՀԱ­­­ՅԱՍ­­­ՏԱ­ՆԻ ՀԱ­Ն­ՐԱ­ՊԵ­­­ՏՈՒ­ԹՅԱՆ ԿԱՌԱ­ՎԱ­­ՐՈՒ­­ԹՅԱՆ ԱՌԱՋԱՐԿՈՒ­ԹՅԱՆ ՄԱՍԻՆ

--------------------------------------------------------------------------------------------------------------

Հիմք ընդունելով «Ազգային ժողովի կանոնակարգ» սահ­մանա­դրա­կան օրենքի 77-րդ հոդվածի 1-ին մասը՝ Հայաստանի Հանրա­պե­տու­թյան կառա­վա­րությունը որոշում է.

1. Հավանություն տալ «Տեղական հանրաքվեի մասին» Հայաստանի Հանրապետության օրենքում փոփոխություններ և լրացում կատարելու մասին» Հայաստանի Հանրապետության օրենքի նախագծի (Պ-940-19.04.2021-ՏՏԳԲ-011/0) վերաբերյալ Հայաս­տա­նի Հան­րա­պե­տու­թյան կա­­ռա­­վա­րու­թյան առաջար­կությանը,

2. Հայաս­տա­նի Հանրապե­տու­թյան կա­­ռա­­վա­րու­թյան առաջար­կությունը սահ­ման­ված կարգով ներկայացնել Հա­յաս­­­տա­նի Հան­րա­պե­տու­թյան Ազգային ժողովի աշխա­տա­կազմ:

Հայաստանի Հանրապետության

ՎԱՐՉԱՊԵՏ Ն. ՓԱՇԻՆՅԱՆ

2021 թ. մայիսի

Երևան

«ՏԵՂԱԿԱՆ ՀԱՆՐԱՔՎԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ (Պ-940-19.04.2021-ՏՏԳԲ-011/0) ՎԵՐԱ­ԲԵՐ­ՅԱԼ Հա­­­յաս­­­տա­նի Հա­ն­րա­պե­­­տու­թյան կառավարու­­թյան առա­ջար­­կու­թյՈՒՆԸ

«Տեղական հանրաքվեի մասին» Հայաստանի Հանրապետության օրենքում փոփոխություններ և լրացում կատարելու մասին» օրենքի նախագծով (այսուհետ՝ Նախագիծ) առաջարկվում է կրճատել «Տեղական հանրաքվեի մասին» Հայաստանի Հանրապետության օրենքով սահմանված ժամկետները, կապված նախաձեռնող խումբը ձևավորելու, տեղական հանրաքվե անցկացնելու նախձեռնությամբ հանդես գալու, Կենտրոնական ընտրական հանձնաժողովին և Ոստիկանությանը համայն­քում տեղական հանրաքվե նախապատրաստելու և անցկացնելու համար անհրա­ժեշտ ֆինանսական միջոցների չափի վերաբերյալ հարցում ներկայացնելու, նախա­ձեռնող խմբի լիազոր ներկայացուցչին տեղական հանրաքվե նախապատ­րաս­տելու և անցկացնելու համար անհրաժեշտ ֆինանսական միջոցների առկայության կամ դրանց բացակայության վերաբերյալ տեղեկանք տրամադրելու, ստորագրու­թյուն­ների հավաքման, հավաքված ստորագրությունների վավերականության հաստատ­ման հետ:

Նախագծով առաջարկվող կարգավորումների կապակցությամբ հարկ ենք համարում նշել հետևյալը.

Համայնքների վարչական սահմանները փոփոխելիս համայնքների լսված լինելու իրավունքը նշանակում է, որ տեղական ինքնակառավարման միավորի սահմանների ցանկացած փոփոխություն իրականացնելիս (համայնքների միավորում կամ բաժանում, մի համայնքի վարչական տարածքի ներառում մեկ այլ համայնքի վարչական տարածքի մեջ) պետությունը պետք է նախապես, ուղղակի կամ անուղղակի կերպով խորհրդակցի տվյալ համայնքի/համայնքների և/կամ տեղական ինքնակառավարման մարմինների հետ և հաշվի առնի նրանց կարծիքը վարչական սահմանների փոփոխման վերաբերյալ: Ընդ որում, շահագրգիռ համայնքները պետք է մասնակցեն համայնքների վարչական սահմանների փոփոխման գործընթացի ինչպես նախապատրաստական, այնպես էլ բուն որոշման կայացման փուլին և ունե­նան իրական հնարավորություն իրենց կարծիքը հայտնելու և այն լսելի դարձնելու հա­մար:

«Տեղական հանրաքվեի մասին» օրենքի 9-րդ հոդվածի 17-րդ կետի համա­ձայն՝ նախաձեռնող խումբն ստորագրություններ հավաքելու գործընթացը կազմա­կերպում է գրանցվելուց հետո՝

(…)

3) սույն օրենքի 7.1-ին հոդվածով սահմանված դեպքում՝ 30 օրվա ընթացքում:

Նախագծով առաջարկվում է համայնքների միավորման կամ բաժանման հարցերով հանրաքվեի անցկացման դեպքում ստորագրություններ հավաքելու գործընթացը կազմակերպել գրանցումից հետո 10 օրվա ընթացքում:

Օրենքի 9-րդ հոդվածի 8-րդ մասի համաձայն՝ ստորագրությունների հավաքումն իրակա­նաց­վում է ստորագրությունների հավաքման ձևաթերթիկների միջոցով՝ տեղում ստորագրելու կամ էլեկտրոնային եղանակով:

Նույն օրենքի 9-րդ հոդվածի 11-րդ և 12-րդ մասերի համաձայն՝

«11. Տեղում ստորագրությունների հավաքում կազմակերպվում է համապա­տաս­խան համայնքի՝

1) համայնքապետարանում.

2) բազմաբնակավայր համայնքներում՝ նաև համայնքի կազմում ընդգրկված բնակավայրի վարչական ղեկավարների նստավայրերում.

3) Երևան քաղաքում՝ վարչական շրջանների ղեկավարների նստավայրերում:

12. Տեղում ստորագրությունների հավաքումն իրականացնում է նախաձեռնող խմբի ներկայացուցիչը՝ համապատասխան հանրային ծառայողի պարտադիր մաս­նակ­ցությամբ, ինչպես նաև իրականացնում են նոտարները՝ նոտարական գրա­սեն­յակներում: Տեղում ստորագրությունների հավաքման վայրը տրամադրում են մար­մին­ների ղեկավարները նախաձեռնող խմբի գրավոր դիմելուց հետո՝ երեք օրվա ընթացքում:»:

Վերոգրյալի հաշվառմամբ ստորագրություններ հավաքելու գործընթացը կազ­մակերպելու համար տրամադրված իրական ժամկետը էապես կրճատվում է, եթե հաշվի առնենք, որ համայնքի ղեկավարը 3 օրվա ընթացքում է տրամադրելու ստորագրություններ հավաքելու համար տրամադրվող տեղերը, իսկ քանի որ որպես այդպիսի տեղեր հանդես են գալիս համայնքապետարանը, բազմաբնակավայր համայնքներում՝ նաև համայնքի կազմում ընդգրկված բնակավայրի վարչական ղեկավարների նստավայրը, ուստի հարկ է նաև հաշվի առնել, որ այդ տեղերում ստորագրահավաքը կարող է կազմակերպվել աշխատանքային օրերին: Նման կանոնակարգումների պայմաններում կա վտանգ, որ ստորագրություններ հավաքելու գործընթացը կազմակերպելու համար տրամադրված իրական ժամկետը կկազմի 5 օր:

Վերոգրյալ կանոնակարգումների վերլուծությամբ պարզ է դառնում, որ նախաձեռնող խումբը, նախ, պետք է գրանցվի, այնուհետև պետք է դիմի համայնքի ղեկավարին, ով նախաձեռնող խմբի գրավոր դիմելուց հետո՝ երեք օրվա ընթացքում պետք է տրամադրի տեղում ստորագրությունների հավաքման վայրը: Ստորագրու­թյուններ հավաքելու գործընթացը կազմակերպելու համար տրամադրված ժամկետի հաշվարկի մեկնարկը կատարվում է նախաձեռնող խմբի գրանցվելուց:

Կարծում ենք՝ առաջարկվող փոփոխությունը չի ապահովի կամ անիրական կդարձնի Սահմանադրության 190-րդ հոդվածով նախատեսված` համայնքի բնակիչների կարծիքը համայնքի վարչական սահմանների փոփոխության հարցերով լսելի դարձնելու պահանջների կատարումը:

Ուստի, Սահմանադրության 190-րդ հոդվածով ամրագրված նորմի պահպանման իրական հնարավորություն ընձեռելու նպատակով Հայաստանի Հանրապետության կառավարությունն առաջարկում է համայնքների միավորման կամ բաժանման հարցերով հանրաքվեի անցկացման դեպքում ստորագրություններ հավաքելու գործընթացը կազմակերպելու համար նախաձեռնող խմբի գրանցումից հետո Նախագծով նախատեսված 10-օրյա ժամկետի փոխարեն սահմանել 20-օրյա ժամկետ:

**ԵԶՐԱԿԱՑՈՒԹՅՈՒՆ**

**«Տեղական հանրաքվեի մասին» Հայաստանի Հանրապետության օրենքում փոփո­խու­թյուն­ներ և լրացում կատարելու մասին» ՀՀ օրենքի նախագծի բյուջետային բնագավառում կարգավորման ազդեցության գնահատման վերաբերյալ**

Նախագծով, մասնավորապես, առաջարկվում է կարգավորել համայնքների միա­վոր­ման կամ բաժանման վերաբերյալ օրենսդրական նախաձեռնության դեպքում համայնքի բնա­կիչ­ների կողմից հարցը տեղական հանրաքվեի դնելու կարգի հետ կապված որոշ հարա­բե­րու­­թյուններ:

Հաշվի առնելով վերոգրյալը՝ հայտնում ենք, որ նախա­­գծի ընդու­­նումը չի հանգեց­նի ինչպես ՀՀ պետա­­­­կան բյու­ջեի եկամուտ­ների նվազեցման, այնպես էլ պետական բյուջեի ծախսերի ավելացման։